# Marrubium alysson

Marrubium alysson és una espècie de planta herbàcia de la família de les lamiàcies que rep en català els noms d’herba de la ràbia, malrubí de la ràbia o manrubio punxenc, entre altres noms vernaculars.

## Morfologia

És una planta herbàcia perenne sufruticosa de 20-45 cm d'alçada, amb tiges més o menys quadrangulars, amb abundant indument blanquinós, sovint llanut. Les fulles, d'1,5-4 per 1-2cm, són carenades, flabel·lades, al el marge des de irregularment dentat a lobulat, una xic rugoses pel feix i amb nervadura marcada al revers, amb indument apelfat molt dens, blanquinoses i amb pecíol de 1 -3cm, molt llarg a les inferiors. Les inflorescències, de 10-20 cm, estan formades per verticil·lastres amb 12 flors o més cadascun, més o menys propers, ocasionalment espiciformes. Les bràctees, de 1-2,5 per 0,8-1,5cm, són sèssils o no. Les flors, sèssils, tenen el calze amb un tub de 4-5 mm, llanut, amb 5 nervis amples i 5 dents de 2-5 mm, triangulars, punxants, en la fructificació disposats en estrella, patents, endurits, de vegades els 2 inferiors una mica més llargs; mentre la corol·la, de 4-5 mm, aquesta de color porpra, amb marges blanquinosos, el llavi superior bífid, estret, erecte, i l'inferior amb 2 lòbuls laterals curts i estrets, el central major, semiorbicular, de vegades emarginat, tots molt pilosos per fora. Els fruits són esquizocàrpics en tetranúcules, amb mericarps de color castany, de 2-2,5 per 1-1,5 mm, el·lipsoides, aplanats, amb àpex agut i una coroneta de cabells a la base.

## Ecologia

L'espècie és nativa des d'Espanya (a la seva meitat oriental amb una especial concentració en el llevant alacantí) fins a l'Orient Mitjà (Israel, Jordània i Sinaí), passant pel sud d'Itàlia i Sardenya. És planta ruderal que creix freqüentment en sorres, margues, sòls guixencs i salins, des del nivell del mar fins a 750 m d'altitud. Floreix des del mes de febrer fins al juny.

## Taxonomia

Marrubium alysson va ser descrit per Carl von Linné publicant-ho a Species Plantarum, vol. 2, p. 582, 1753 .

### Sinonímia

* Beringeria plicata (Forssk.) af.
* Marrubium alysson var. plicatum (Forssk.) Nyman
* Marrubium plicatum Forssk.

## Citologia

Nombre cromosòmic: n=13

## Propietats farmacològiques

Com altres espècies del gènere Marrubium, la planta té aplicacions farmacològiques encara en estudi, entre les quals destaquen, per exemple les següents:
* L'efecte d'extractes de l'espècie sobre conills artificialment hipercolesterolèmics, van evidenciar una forta baixada de lípids i un potent efecte antiinflamatori i antioxidant.
* Vuit compostos flavonoides (diosmetina, diosmetin-7-ramnòsid, crisoeriol, luteolina, luteolin-7-rutinòsid, acacetina, acacetin-7-glucosid i quercetina), aïllats a partir d'extractes de l'espècie que s'han provat in vitro (tumor d'Ehrlich i tumor humà U-251 (cerebral) i MCF-7 (mamari)). Aquests assaigs van evidenciar una alta activitat anticarcinogènica cerebral i més aviat moderada sobre el de mama. A més, els extractes alcohòlics de la planta han demostrat una potent acció antioxidant.
* Extractes, en diversos dissolvents, de fulles de M. alysson han demostrat cert efecte inhibidor enfront de diverses enterobacteriàcies i una acció antifúngica contra Candida glabrata, Candida albicans, Candida parapsilosis i Candida kreusei.
* Extractes no aquosos de fulles de l'espècie han evidenciat una potent activitat antiviral contra el citomegalovirus humà AD-169 i el virus coxsackievirus B de tipus 3 (CoxB-3).

## Referències

* ↑ «Marrubium alysson». Noms de plantes. Corpus de fitonímia catalana. TERMCAT, Centre de Terminologia. [Consulta: 3 juny 2022].
* 1 2 3 «Marrubium alysson en Flora Ibérica, CSIC/RJB, Madrid». Arxivat de l'original el 26 de junio de 2016. [Consulta: 10 febrer 2014].
* ↑ Marrubium alysson en The Euro+Medit PlantBase
* ↑ «Marrubium alysson». Tropicos.org. Missouri Botanical Garden. [Consulta: 8 febrer 2014].
* ↑ Sinonimia en The Plant List, vers.1.1, 2013
* ↑ Soha S. Essawya, Dina M. Abo-elmattyb, Nabila M. Ghazyc, Jihan M. Badrd & Olov Sternerf, Antioxidant and anti-inflammatory effects of Marrubium alysson extracts in high cholesterol-fed rabbits, Saudi Pharmaceutical Journal, online 21 December 2013
* ↑ «Mohamed, N.H., Anticancer activity of Marrubium alysson L. and its phenolic constituents, Drug plants (eds. Awaad, A. S.;Govil, J. N.;Singh, V. K.), I, p.185-193, y Recent Progress in Medicinal Plants, Vol. 27, 2010». Arxivat de l'original el 21 de febrero de 2014. [Consulta: 10 febrer 2014].
* ↑ [Hayet, Edziri; Samia, Ammar; Patrick, Groh; Mahjoub Mohamed, Ali; Maha, Mastouri; Laurent, Gutmann; Mighri, Zine; Mahjoub, Aouni, Antimicrobial and Cytotoxic Activity of Marrubium alysson and Retama raetam Grown in Tunisia. Pakistan Journal of Biological Sciences,, Vol. 10, Issue 10, p. 1759-1762, 2007.]
* ↑ Edziri H., Mastouri M., Mahjoub M. A., Ammar S., Mighri Z., Gutmann L. & Aouni M., Antiviral activity of leaves extracts of Marrubium alysson L., Journal of Medicinal Plants Research. Vol. 5(3), pp. 360-363, 2011